विक्षिप्त ने कम्प्यूटर तोड़ा, कागजात फाड़े, सेविकाओं पर बरसाए पत्थर
पागल को पकड़कर ले जाते कर्मचारी।
पतरातू सीडीपीओ कार्यालय की घटना
भास्करन्यूज।पतरातू
प्रखंडमुख्यालय परिसर में मंगलवार को दिन के करीब 12 बजे उस वक्त दहशत का माहौल बन गया जब एक युवक कार्यालय में मौजूद पर्यवेक्षिका और कार्यालय के बाहर खड़ी सेविका-सहायिका को दौड़ाने लगा। पर्यवेक्षिकाओं ने पहले तो भागने की कोशिश की, लेकिन बाद में अपने को कमरे में बंद कर लिया।
दूसरी ओर विक्षिप्त युवक पुन: कार्यालय से बाहर निकला और सेविकाओं पर पत्थर बरसाने लगा। जिससे कुछ देर के लिए सीडीपीओ कार्यालय और उसके बाहर भगदड़ मच गई। विक्षिप्त ने एक बड़ा पत्थर उठाकर एक कार के शीशे में दे मारा जिससे शीशा टूट गया। इस बार वो फिर कार्यालय में घुसा और वहां रखे कम्प्यूटर को जमीन पर पटक दिया, सीपीयू तोड़ डाला। इस तरह करीब 15 मिनट तक उसने दहशत का माहौल बनाए रखा। हिम्मत कर दूसरे कार्यालय के कर्मचारियों ने उसे पकड़कर एक पेड़ में बांध दिया। इसके बाद पतरातू थाना पुलिस को सूचना दी गई। पुलिस ने वहां पहुंचकर उसे कब्जे में ले लिया और थाने ले गई। इस संबंध में बीडीओ कुमार अभिनव स्वरूप ने थाने को निर्देश दिया कि उक्त युवक की उसका मेडिकल जांच कराएं और यदि विक्षिप्त है तो उसे कांके ट्रीटमेंट के लिए भेजवाएं। यदि विक्षिप्त नहीं है तो उस पर कार्रवाई करें।
hin_Deva hin_Deva mar_Deva san_Deva hin_Deva hin_Deva